b'\n_START_ARTICLE_\nTobol\n_START_SECTION_\nP\xc3\xa4\xc3\xa4uoma\n_START_PARAGRAPH_\nJoen l\xc3\xa4hteet sijaitsevat Turgain yl\xc3\xa4tasangolla (ven. \xd0\xa2\xd1\x83\xd1\x80\xd0\xb3\xd0\xb0\xd0\xb9\xd1\x81\xd0\xba\xd0\xbe\xd0\xb5 \xd0\xbf\xd0\xbb\xd0\xb0\xd1\x82\xd0\xbe) ja se virtaa sielt\xc3\xa4 1591 kilometri\xc3\xa4 kunnes se yhtyy Irty\xc5\xa1jokeen 643 kilometri\xc3\xa4 . Yl\xc3\xa4juoksulla joki virtaa Qostanayn alueella Kazakstanissa keskijuoksulle asti. Siell\xc3\xa4 se ylitt\xc3\xa4\xc3\xa4 valtiorajan ja siirtyy Ven\xc3\xa4j\xc3\xa4ll\xc3\xa4 Kurganin ja Tjumenin alueille, miss\xc3\xa4 se virtaa L\xc3\xa4nsi-Siperian alangolla kohti koillista. Alangolla joki alkaa mutkitella muodostaen paikoin makkaraj\xc3\xa4rvi\xc3\xa4. _NEWLINE_Suurimmat Tobolin sivujoet ovat Ui, Iset, Tura ja Tavda, jotka yhtyv\xc3\xa4t jokeen vasemmalta, ja Ubagan, joka yhtyy siihen oikealta. Tobolin varrella sijaitsevat Lisakovskin, Rudnyin, Qostanayn, Kurganin ja Jalutorovskin kaupungit. L\xc3\xa4hell\xc3\xa4 joen suuta sijaitsee Tobolskin kaupunki. Joki on liikenn\xc3\xb6intikelpoinen Irty\xc5\xa1kist\xc3\xa4 alkaen 437 kilometrin matkalta yl\xc3\xa4virtaan p\xc3\xa4in, mik\xc3\xa4 on noin nelj\xc3\xa4sosa Tobolin pituudesta. Yl\xc3\xa4juoksulla harrastetaan esimerkiksi koskenlaskua. Tobolin vesireitti jatkaa Irty\xc5\xa1in j\xc3\xa4lkeen yhtym\xc3\xa4ll\xc3\xa4 Objokeen ja Ob laskee lopuksi Obinlahteen, joka sijaitsee Pohjoisen j\xc3\xa4\xc3\xa4meren Karanmeress\xc3\xa4 .\n_START_SECTION_\nVuodenajat ja virtaamat\n_START_PARAGRAPH_\nToboljoki virtaa Siperiassa arovy\xc3\xb6hykkeell\xc3\xa4 ja sen alajuoksu yhtyy Irty\xc5\xa1jokeen mets\xc3\xa4aron alueella. Toboljoen valuma-alueella vallitsee Uralvuorten it\xc3\xa4puolella mannermainen ilmasto ja siell\xc3\xa4 sataa kausiluonteisesti alkukes\xc3\xa4st\xc3\xa4 alkaen enemm\xc3\xa4n, mutta sitten syksyll\xc3\xa4 v\xc3\xa4hemm\xc3\xa4n. Jokeen p\xc3\xa4\xc3\xa4tyv\xc3\xa4st\xc3\xa4 vedest\xc3\xa4 suurin osa saadaan  kev\xc3\xa4\xc3\xa4ll\xc3\xa4 lumen sulamisesta. Kev\xc3\xa4\xc3\xa4ll\xc3\xa4 onkin joessa eniten vett\xc3\xa4 ja joen vedenpinta alenee kes\xc3\xa4n aikana Toboljoen sivujoissa l\xc3\xa4hes olemattomaksi. Kev\xc3\xa4ttulva alkaa yl\xc3\xa4juoksulla huhtikuun puoliv\xc3\xa4liss\xc3\xa4 ja p\xc3\xa4\xc3\xa4ttyy kes\xc3\xa4kuun puoliv\xc3\xa4liss\xc3\xa4. Alajuoksulla tulvakausi loppuu elokuun alussa. Ilmasto on hieman kosteampaa joen alajuoksulla, miss\xc3\xa4 sadem\xc3\xa4\xc3\xa4r\xc3\xa4t ovat vastaavasti suuremmat. Talvella joki on j\xc3\xa4\xc3\xa4ss\xc3\xa4. Se j\xc3\xa4\xc3\xa4tyy lokakuun ja marraskuun vaihteessa ja j\xc3\xa4\xc3\xa4t l\xc3\xa4htev\xc3\xa4t huhtikuun loppupuoliskolla tai toukokuun alussa._NEWLINE_Er\xc3\xa4s virtaaman mittauspiste sijaitsee keskijuoksulla 898 kilometri\xc3\xa4 Tobolin suusta, miss\xc3\xa4 keskivirtaamaksi (MQ) on saatu 26,3 kuutiometri\xc3\xa4 sekunnissa (m\xc2\xb3/s). Tobolin suulla keskivirtaama on 805 m\xc2\xb3/s, keskialivirtaama (MNQ) 348 m\xc2\xb3/s ja keskiylivirtaama (MHQ) 6\xc2\xa0350 m\xc2\xb3/s. Veden keskim\xc3\xa4\xc3\xa4r\xc3\xa4inen sameus ilmaistaan kiintoaineen m\xc3\xa4\xc3\xa4r\xc3\xa4n\xc3\xa4 vedess\xc3\xa4 ja se on Tobolilla 260 grammaa kuutiometriss\xc3\xa4. Vesi kuljettaa kiintoainetta mukanaan 1\xc2\xa0600 tonnia vuodessa.'